ભર અદાલતમાં ઉઠેલા આ શબ્દોએ પ્રેમચંદ શેઠને ભાવમાં ભીંજવ્યા. એની આંખમાંથી હરખના ટાઢાબોળ આંસુ ઉતર્યા. પ્રેમચંદ શેઠે વળી પાછો વેપારમાં પગ ઠેરવ્યો. દરિયાદિલના વેપારીએ વેપારમાં ઝડપું દેવા માંડી. રૂ બજાર જેની આંગળીના વેઢામાં રમી રહી છે એવો રૂ બજારનો રાજા વેપારના રણે ચઢ્યો. મોં ફેરવીને રીસામણે ગયેલી રિધ્ધિ અને સિધ્ધિને ચપટી વગાડતામાં પોતાના ચરણો ચુમતી કરી દીધી. લેણદારોનો આના-પાઈ શીખે વ્યાજ સહિતનો હિસાબ ચુકવી દીધો.